รัฐบาลไทย-ข่าวทำเนียบรัฐบาล-รมว.พม. เปิดงานมหกรรมอารยสถาปัตย์และนวัตกรรมสุขภาพเพื่อคนทั้งมวล ครั้งที่ 6 เตรียมของขวัญปีใหม่ให้คนพิการมีอาชีพที่ยั่งยืน
วันจันทร์ที่ 19 ธันวาคม 2565
รมว.พม. เปิดงานมหกรรมอารยสถาปัตย์และนวัตกรรมสุขภาพเพื่อคนทั้งมวล ครั้งที่ 6 เตรียมของขวัญปีใหม่ให้คนพิการมีอาชีพที่ยั่งยืน
รมว.พม. เปิดงานมหกรรมอารยสถาปัตย์และนวัตกรรมสุขภาพเพื่อคนทั้งมวล ครั้งที่ 6 เตรียมของขวัญปีใหม่ให้คนพิการมีอาชีพที่ยั่งยืน
เมื่อวันที่ 17 ธ.ค. 65เวลา 11.00 น. นายจุติ ไกรฤกษ์ รัฐมนตรีว่าการกระทรวงการพัฒนาสังคมและความมั่นคงของมนุษย์ (รมว.พม.) เป็นประธานในพิธีเปิดงานThailand Friendly Design Expo 2022 มหกรรมอารยสถาปัตย์ และนวัตกรรมสุขภาพเพื่อคนทั้งมวล ครั้งที่ 6 ภายใต้แนวคิด “Friendly Tourism” การท่องเที่ยวที่เป็นมิตร สู่เป้าหมายเมืองท่องเที่ยวที่เป็นมิตร จัดโดยมูลนิธิอารยสถาปัตย์เพื่อคนทั้งมวล โดยมี นางสาวสราญภัทร อนุมัติราชกิจ อธิบดีกรมส่งเสริมและพัฒนาคุณภาพชีวิตคนพิการ กล่าวรายงาน ทั้งนี้ นายอนุกูล ปีดแก้ว ปลัดกระทรวงการพัฒนาสังคมและความมั่นคงของมนุษย์ พร้อมคณะผู้บริหาร นายกฤษนะ ละไล ประธานมูลนิธิอารยสถาปัตย์เพื่อคนทั้งมวล และภาคีเครือข่ายคนพิการทุกภาคส่วน ร่วมงาน ณ เวทีกลาง ฮอลล์ 102 ศูนย์นิทรรศการและการประชุมไบเทค เขตบางนา กรุงเทพฯ
นายจุติ กล่าวว่า กระทรวงการพัฒนาสังคมและความมั่นคงมนุษย์ (พม.) โดยกรมส่งเสริมและพัฒนาคุณภาพชีวิตคนพิการ (พม.) มีนโยบาย พัฒนาคุณภาพชีวิตคนพิการอย่างรอบด้านในทุกมิติ รวมทั้งการส่งเสริมการจัดทําสิ่งอํานวยความสะดวกต่างๆ ทั่วประเทศอย่างต่อเนื่อง ได้แก่ การปรับปรุงสถานที่ราชการ แหล่งท่องเที่ยว ศาสนสถาน ระบบขนส่งมวลชน และระบบการให้บริการของรัฐ ภายใต้แนวคิด อารยสถาปัตย์ (Friendly Design) เพื่อให้สามารถรองรับคนพิการทุกเพศ ทุกวัย ทุกสภาพร่างกาย รวมทั้งคนทั้งมวล ในการดําเนินชีวิตอย่างอิสระ สะดวก ปลอดภัย ทั่วถึง และเท่าเทียม เป็นการลดความเหลื่อมล้ําและการเข้าถึงบริการของรัฐอย่างเท่าเทียม
นายจุติ กล่าวต่ออีกว่า กระทรวง พม. โดย พก. ได้ให้การสนับสนุนงบประมาณจากกองทุนส่งเสริมและพัฒนาคุณภาพชีวิตคนพิการ สําหรับการจัดงาน Thailand Friendly Design Expo 2022 มหกรรมอารยสถาปัตย์ และนวัตกรรมสุขภาพเพื่อคนทั้งมวล ครั้งที่ 6 ระหว่างวันที่ 15 - 18 ธันวาคม 2565 เป็นการนําเสนอสินค้า นวัตกรรม เทคโนโลยี การแพทย์ การออกแบบบ้านที่อยู่อาศัย ยานยนต์ ระบบขนส่งมวลชน และบริการต่างๆ สําหรับคนพิการ ผู้สูงอายุ และผู้พักฟื้นสุขภาพ รวมทั้งครอบครัวและประชาชนทั่วไป อีกทั้งเป็นการส่งเสริมให้ทุกภาคส่วนได้ตระหนักถึงคุณค่าและความสําคัญของอารยสถาปัตย์และการท่องเที่ยวเพี่อคนทั้งมวล ที่มีต่อการพัฒนาคุณภาพชีวิตของคนทั้งมวล
นายจุติ กล่าวเพิ่มเติมว่า งานวันนี้ ยืนยันถึงความเท่าเทียมความเสมอภาคที่สังคมไทยยอมรับในความแตกต่าง ทั้งเรื่องความคิดและทางกายภาพ ซึ่งสังคมไทยจะไม่ทิ้งใครไว้ข้างหลัง ตนต้องขอขอบคุณทุกภาคีเครือข่ายที่ยืนหยัดเพื่อคนพิการ ให้ทุกคนมีสิทธิเท่าเทียมและเสมอภาคกัน เราเลือกเกิดไม่ได้ แต่เลือกที่จะเป็นอะไรก็ได้ กระทรวง พม. พร้อมอยู่เคียงข้างทุกคนเสมอ และขอให้ทุกคนในสังคมมีความเห็นอกเห็นใจกัน เพราะเข้าใจดีว่าคนที่มีความพิการมีความทุกข์ทรมานใจอย่างไร
สําหรับของขวัญปีใหม่ 2566 กระทรวง พม. จะมุ่งเน้นเรื่องการมอบอาชีพ โดยร่วมมือกับกรมการจัดหางาน กระทรวงแรงงาน และหน่วยงานภาครัฐต่างๆ เราต้องให้โอกาสคนพิการมากกว่าที่เป็นอยู่ ตนขอยืนยันว่าทุกคนมีสิทธิความเป็นมนุษย์เท่าเทียมกัน แต่อาจมีความสามารถแตกต่างกัน เราจะพยายามทําให้มีอาชีพที่ยั่งยืนให้ได้ เพราะจะทําให้มีศักดิ์ศรีความเป็นมนุษย์ และเป็นการสร้างความยั่งยืนให้กับตนเองและครอบครัว จึงอยากให้ทุกคนในสังคมให้โอกาสคนพิการในการอยู่ร่วมกันอย่างมีความสุข